ОСОБЕНО МНЕНИЕ

към протокол 55/27.01.2017 г. на ОИК - Елин Пелин

от

Валя Димитрова Разпопова

Зам.-председател на ОИК – Елин Пелин

Присъединявам се категорично към изразеното особено мнение от колегата Теодора Салагьорова. Същите становища изразих и аз по време на заседанието на ОИК - Елин Пелин, проведено на 27.01.2017 г. В Протокол 55/27.01.2017 г. има съществени несъответствия, както и пропуски.

Относно направеното от мен предложение да бъде даден 3-дневен срок на кмета на община Елин Пелин на основание чл. 42 ал. 3 от ЗМСМА не са отразени ясно посочените от мен мотиви за това предложение. В чл. 41, ал. 3 от ЗМСМА ясно е казано „предприема необходимите действия за прекратяване на дейността и/или за освобождаването му от заеманата длъжност“. Това означава, че ОИК следва да изиска и се снабди със съответните документи, да ги провери и разгледа в тяхната съвкупност, и едва тогава да реши налице ли са предприети действия или не за прекратяване на дейността и/или за освобождаването от заеманата длъжност. Част от тези документи е логично да бъдат изискани и от Ивайло Симеонов, което означава, че сме изправени пред хипотезата на чл. 42, ал. 3 от ЗМСМА, т. е. да се даде възможност на Ивайло Симеонов в 3-дневен срок да представи писмено възражение.

Считам, че е редно ОИК да премине към процедурата по чл. 42, ал. 3 и заради наличието на ново обстоятелство, посочено ни в писмо от кмета на Елин Пелин с вх. № 340/27.01.2017 г. То е придружено с Удостоверение за актуално състояние на фирмата „Сине саунд интернешънъл“ ООД издадено от Агенция по вписванията – ТР. От удостоверението е видно, че към дата 24.01.17 г. лицето Ивайло Симеонов няма качеството на съдружник във въпросното ТД. В тази връзка, ако комисията пристъпи към прекратяване на пълномощията на кмет, има вероятност да вземе решение въз основа на отпаднали основания по чл. 41, ал.1. Проста справка на електронната страница на Агенция по вписванията показва, че Ивайло Петров Симеонов не е съдружник в дружеството, което означава, че има промяна в актуалното състояние на фирмата след получаването на справката от АП – ТР в ОИК – Елин Пелин, с дата 18.01.17 г. В този смисъл следва да се изиска нова справка за актуалното състояние на „Сине саунд интернешънъл“ ООД, движението по партидата на дружеството и вписаните актове, за да се установят какви са новите обстоятелства. Щом лицето Ивайло Симеонов вече не притежава качеството съдружник няма как ОИК – Елин Пелин да постанови решение на основание чл. 42, ал. 4, във връзка с чл. 41, ал. 1 от ЗМСМА. Отпадналото основание означава, че комисията следва да установи дали кметът на Елин Пелин е изпълнил задълженията си по чл. 41, ал.3 ЗМСМА и в какъв срок. Това означава, че трябва да му бъде даден тридневен срок за представяне на възражения по 42, ал. 3. Ето защо, преминавайки към взимането на решение за прекратяване на пълномощията на кмета на Елин Пелин по чл. 42, ал. 4, е предпоставка за неправилно прилагане на материалния закон от страна на ОИК - Елин Пелин.

В протокола не фигурира и взетото от мен становище по отношение на изчетеното от председателя на комисията г-н Атанасов становище по разглеждания казус, което надлежно е копирано в протокола като последно негово изказване. В прочетеното от него се твърди, че кметът не е предприел необходимите действия за прекратяване на участието си в търговското дружество, което за мен е необосновано и въвежда в заблуждение, защото за да се установи дали кметът е предприел необходимите действия би следвало комисията да му даде тридневен срок за възражения, за да бъдат представени доказателства за това дали са предприети необходимите действия по чл. 41, ал 3 ЗМСМА. Още повече, че **от представената от кмета справка е видно, че той вече не притежава качеството съдружник, което означава, че действия са предприети и ОИК следва да установи дали те са предприети в законоустановените срокове.** Самият факт, че се касае за ООД означава, че комисията много внимателно трябва да разгледа всички получени доказателства по случая, защото съгласно чл. 125, ал 2 от Търговския закон съдружникът има право да прекрати участието си в дружеството чрез представяне на тримесечно предизвестие. Практиката на ВКС **(** Решение № 46 от 22.04.2010 г. на ВКС по т. д. № 500/2009 г., II т. о., ТК, докладчик съдията Бонка Йонкова) сочи, че след изтичане на три месеца от представяне на предизвестието се прекратяват дружествените правоотношения между съдружник и ТД, а обстоятелството може да бъде вписано само от упълномощен представител на дружеството. Ако комисията не се ангажира да обърне внимание на тези факти то ЗМСМА, много лесно може да се превърне в инструмент за саморазправа с неудобни политически субекти.

29.01 2017 г.

Валя Разпопова

/зам.-председател на ОИК – Елин Пелин/